晚浴崇教寺
作者：周紫芝
朝代：宋

paragraphs: 閑居誰與遊，幸此招提鄰。
時乘下澤車，訪我物外人。
往往聽魚鼓，相隨作朝昬。
齋得飽佛飯，暮浴霑僧巾。
情熟自不厭，無求亦何嗔。
我生束世故，欲解未有因。
願丏一滴甘，爲洗千刼塵。
無冠顧安整，有衣聊自振。
道人小軒窗，池凈花色新。
芭蕉過微雨，蒼翠爭藂筠。
勁節秋益好，柔葩委菅榛。
豈但娛老眼，亦足觀是身。
欹眠寄靜榻，小休只逡巡。
茶甘猶在口，龕燈已前陳。
日暮行當歸，擊柝催重闉。